Samtidig stopper Claus Thorø i klubbens bestyrelse med øjeblikkelig virkning. - Jeg er uenig i fyringen, og jeg synes, det er fuldstændig vanvittigt, at klubben har haft fire forskellige trænere på tre år, siger Claus Thorø til P4 Nordjylland. Claus Thorø er den største enkeltsponsor i klubben med et bidrag på mindst en halv million kroner. Claus Thorø tilføjer, at han er villig til at forny sponsoratet, hvis der sker en udskiftning i ledelsen. Men det er der ikke planer om ifølge Peter Conradsen, der er formand for Elite Nord, som driver White Hawks. - Det er selvfølgelig ærgerligt at miste en sponsor, men det kommer ikke til at betyde noget for os. Vores erhvervsklub er aktiv og vi har nye sponsorer på banen, så allerede nu kan vi se, at der er mange flere penge i klubben næste år end der er i år, siger Peter Conradsen.

Opsummering:
Det er direktør for Thorøs Industri- og Skadesservice, Claus Thorø, der forlader ishockeyklubben Frederikshavn White Hawks i vrede over fyringen af træner Olaf Eller for en måneds tid siden.